চোটের জন্য ইস্টবেঙ্গলের বিরুদ্ধে আই লিগের ডার্বিতে খেলতে চাননি সনি নর্দে! কিন্তু সতীর্থদের অনুরোধে শেষপর্যন্ত তিনি মাঠে নেমেছিলেন। 
সোমবার দুপুরে শিলিগুড়ি থেকে মুম্বই রওনা হওয়ার আগে সনি বলেছেন, ‘‘ডার্বিতে পুরো ফিট হয়েই নামতে চেয়েছিলাম। কিন্তু ওয়ার্মআপ করার সময় হাঁটুতে ব্যথা হচ্ছিল। এই কারণে শেষ মুহূর্তে নিজেকে সরিয়ে নিতে চেয়েছিলাম। কিন্তু সতীর্থদের অনুরোধ ফেলতে পারিনি।’’
চোটের জন্য বুধবার মুম্বই এফসি’র বিরুদ্ধে ম্যাচে সনি’র খেলার সম্ভাবনা ক্ষীণ। তবে দলের সঙ্গেই মুম্বই গিয়েছেন তিনি। মোহনবাগান কোচ সঞ্জয় সেন বলেছেন, ‘‘অনেক ফুটবলারই চোট নিয়ে পুরো মরসুম খেলে। সনি’র সঙ্গে আলাদা করে কথা বলতে চাই। তারপরেই বোঝা যাবে ও খেলতে পারবে কি না।’’ 
সনি’কে নিয়ে উৎকণ্ঠার মধ্যেই সবুজ-মেরুন কোচ তোপ দেগেছেন স্টিভেন কনস্ট্যান্টাইনের বিরুদ্ধে। সঞ্জয় সেন বলেছেন, ‘‘দেবজিৎ তিন বছর ধরেই দুর্দান্ত খেলছে। জাতীয় দলের কোচ হিসেবে স্টিভেন কীভাবে এই ধরনের মন্তব্য করতে পারেন? আমি মর্মাহত।’’ রবিবার কনস্ট্যান্টাইন বলেছিলেন, ‘‘দেবজিতকে এর আগে জাতীয় দলে ডাকা সত্ত্বেও ও যোগ দেয়নি।’’ সঞ্জয় সেনের তোপে পড়েছেন ভাইচুং ভুটিয়াও। নাম না করে তাঁর মন্তব্য, ‘‘ফুটবলারদের সংস্থার প্রেসিডেন্ট পাশে দাঁড়িয়ে ছিলেন। তাঁর সামনে ওঁর মন্তব্য দুর্ভাগ্যজনক।’’ তারপরেই মোহনবাগান কোচের হুঙ্কার, ‘‘মানসিকভাবে দেবজিৎ প্রচণ্ড শক্তিশালী। স্টিভেনের মন্তব্যে ওর পারফরম্যান্সে কোনও প্রভাব পড়বে না।’’
সোমবার শিরিগুড়ি ছাড়ার আগে মোহনবাগান কোচ ক্ষোভ উগরে দিয়েছেন প্রাক্তন ফুটবলারদের উদ্দেশেও। তিনি বলেছেন, ‘‘ডার্বির আগে আমাদের ডিফেন্ডারদের প্রচুর সমালোচনা করেছেন প্রাক্তনরা। অথচ যে দলের রক্ষণকে (পড়ুন ইস্টবেঙ্গল) ওঁরা সেরা বলছেন, তারাও কিন্তু চলতি আই লিগে আমাদের মতোই তিনটি গোল খেয়েছে। আমার কাছে তাই প্রাক্তনদের সমালোচনার কোনও গুরুত্ব নেই।’’ সেই সঙ্গে তাঁর দাবি, ডার্বি না জেতায় আক্ষেপ নেই। সঞ্জয় সেন বলেছেন, ‘‘এই ডার্বিটা আমাদের অ্যাওয়ে ম্যাচ ছিল। তাই এক পয়েন্ট পেয়ে খুশি।’’